Plan en wet vir invoer van aardgas kom gou, sê Gwede | Netwerk24
Plan en wet vir invoer van aardgas kom gou, sê Gwede
Deur Francois Williams 05 November 2019 11:40
Suid-Afrika se eerste invoerpunt vir vloeibare aardgas wat by die Coega spesiale ekonomiese sone gebou gaan word, sal die grondslag lê vir nuwe gaskragstasies, het Gwede Mantashe, minister van minerale hulpbronne en energie, Dinsdag gesê.
Gwede Mantashe, minister van minerale bronne en energie.Foto: Argief
Hy het op die opening van Africa Oil Week, 'n konferensie wat jaarliks deur meer as 'n duisend topbestuurders van oliemaatskappye in Afrika bygewoon word, gesê die invoerpunt sal ook help om bestaande dieselkragstasies na aardgas oor te skakel.
Die invoerpunt by Coega sal ook gebruik word as basis vir die invoer van gas vir PetroSA se gas-tot-brandstofaanleg in Mosselbaai. PetroSA het vroeër gewaarsku sy eie gasbronne gaan teen einde 2020 uitgeput wees.
Volgens Mantashe sal sy departement binnekort 'n raamwerk bekend maak om dié groot projek vir die bou van die gasinvoerpunt te steun.
'n Wysiging aan die gaswet van 2001 wat die projek sal ondersteun sal ook binnekort aan die kabinet voorgelê word, sê Mantashe.
Die gaskragstasies sal die buigsaamheid verskaf en aanvullend tot wisselvallige hernubare energie wees om tydens spitstye aan kragvraag te voldoen.
Die invoer van aardgas sal as 'n korttermyngeleentheid benut word terwyl eie gasbronne in Suid-Afrika self ontwikkel word, soos skaliegas, gas aan die kus en steenkoolmetaangas.
Volgens Mantashe kan aardgas die doeltreffendheid van baie nywerhede verbeter wat brandstofbronne in hul produksieprosesse gebruik wat suboptimaal is.